**ДО**

**г-н ПИЕР АСКИ**

**ПРЕДСЕДАТЕЛ**

**НА АДМИНИСТРАТИВНИЯ БОРД**

**НА „РЕПОРТЕРИ БЕЗ ГРАНИЦИ“**

**УВАЖАЕМИ ГОСПОДИН АСКИ,**

На 22.05.2020 г. от „Репортери без граници“ бяха разпространени поредица от съобщения в „Туитър“, според които организацията „*осъжда растящия политически натиск над основната независима медийна група „Икономедиа“, издател на „Капитал“ и „Дневник*“ и информира, че „*са замразени банкови сметки и някои частни активи на изпълнителния директор Галя Прокопиева и основателя Иво Прокопиев*“. Това се определя като „*действие по искане на политически контролирани органи“,* което има за цел *„да отклони общественото внимание от продължаващия скандал за търговия с влияние в хазартния сектор и е в отговор на журналистически разследвания, разкрили неприятни истини за случаи на корупция*“. В България тези съобщения станаха известни още същия ден, след публикация в „Дневник“ със заглавие „*Репортери без граници“ осъди растящия политически натиск срещу „Дневник“ и „Капитал*“.

Без по никакъв начин да се опитвам да влияя на начина на формиране на позициите на „Репортери без граници“ и на тяхното публично оповестяване, представям на Вашето внимание, а чрез Вас – и на вниманието на Борда, на който сте председател, информация само относно някои факти:

- Комисията за противодействие на корупцията и за отнемане на незаконно придобитото имущество /КПКОНПИ/ е независим специализиран държавен орган, членовете на който се избират от Народното събрание на Република България. Производството по отнемане на незаконно придобито имущество е уредено в закон. То започва след привличане на лицето като обвиняем от органите на прокуратурата, като след това се провежда от Комисията независимо от наказателното производство /т. нар. „гражданска конфискация“/;

- Г-н Иво Прокопиев е обвиняем по две наказателни производства, едно от които вече се разглежда в съда по внесен срещу него и други лица обвинителен акт. Обвиненията касаят пране на пари и съучастие в длъжностно престъпление, като помагач на бивш финансов министър при продажба на занижени цени на държавен дял в енергоразпределително дружество. Процедурите в КПКОНПИ срещу него са стартирали в резултат на тези обвинения.

- На 20.05.2020 г. Комисията взе решение за внасяне на искова молба в Софийски градски съд срещу Иво Прокопиев и Галя Прокопиева, за отнемане на незаконно придобито имущество, с цена на иска 451 476.59 лв. Претендира се отнемане на парични суми и акции, вкл. такива, придобити в САЩ, Германия, Япония и Люксембург. По това производство, на 17.02.2020 г. Софийски градски съд уважи искане на КПКОНПИ за обезпечение на бъдещ иск срещу двете лица, поради установено значително несъответствие между имущество и доходи за периода 15.08.2008 – 15.08.2018 г. С определението на съда са наложени запори на акции, запори на банкови сметки, както и запор на моторна лодка. По отношение на посочените лица е налице и друго производство. През 2018 г. в Бургаския окръжен съд е внесена от КПКОНПИ искова молба за отнемане в полза на държавата с цена на иска в размер на 198 927 389,22 лв., по която е образувано гражданско дело. Наложените обезпечителни мерки по това дело касаят възбрани върху недвижими имоти, както и запори върху притежавани акции. През м. март 2020 г. по делото са наложени и допълнителни обезпечителни мерки - възбрани върху недвижими имоти в София и Балчик, собственост на дружества, контролирани от „Алфа Финанс холдинг“ АД.

- Имуществото, посочено по-горе няма никакво отношение към издателската дейност на Иво Прокопиев и неговата съпруга. Според официалната информация, действителни собственици на „Икономедиа“ АД – издател на „Капитал“ и „Дневник“, са Иво Прокопиев и още едно лице /Теодор Захов/. Спрямо г-н Захов КПКОНПИ не е предприемала никакви действия. Нещо повече – издателската дейност не е нито основен, нито единствен източник на доходи за г-н Прокопиев. От събраните доказателства е видно, че той притежава дялове и акции в множество търговски дружества, които имат различен предмет на дейност – финансови операции, банкова дейност, недвижими имоти. В същото време, по нито едно от производствата, касаещи Иво Прокопиев и Галя Прокопиева, не са претендирани и предприемани каквито и да е действия, свързани с издателската им дейност и с имущество, принадлежащо на „Икономедиа“ АД. Не са налагани каквито и да е обезпечителни мерки /възбрани, запори на банкови сметки и др./ на дружеството – издател на „Капитал“ и „Дневник“. Комисията няма претенции спрямо „Икономедиа“ АД и предявените в съда искове не са срещу това дружество. Спекулативните твърдения в тази насока станаха причина на 20.05.2020 г. това да бъде публично оповестено в прессъобщение на КПКОНПИ;

- Твърдяното „*замразяване на банкови сметки и частни активи*“ е по искане на Комисията, но с решение на съд. Нито една принудителна мярка не може да бъде наложена без съдебен акт. Г-н Прокопиев, както и всички други лица в производствата по отнемане на незаконно придобито имущество, разполага с всички средства за съдебна защита.

Мисията на „Репортери без граници“ е свързана с предаването на информация и изразяване на позиции, съобразно свободното вътрешно убеждение на всяка медия и всеки журналист. Към тази мисия се отнасям с уважение.

Г-н Иво Прокопиев има право да се защитава, както по обвиненията в извършени престъпления, така и в производството по отнемане на незаконно придобито имущество, с всички средства, които намира за необходими. Струва ми се обаче, че правото му на защита следва поне да изключва спекулата, че се извършва посегателство над свободата на словото.

**С УВАЖЕНИЕ: /п/**

**СОТИР ЦАЦАРОВ,**

**ПРЕДСЕДАТЕЛ НА КПКОНПИ**